จ่อชงนายกฯใช้ม.44ขายไม้พะยูงของกลาง
ศุลกากรชงนายกใช้มาตรา44ขายไม้พะยูงของกลาง4,000ล้านบาท
24 เม.ย. 2558

ศุลกากรชงนายกใช้มาตรา44ขายไม้พะยูงของกลาง4,000ล้านบาท
นายสมชัย สัจจพงษ์ อธิบดีกรมศุลกากร เปิดเผยว่า กรมศุลกากรจะเสนอ พล.อ.ประยุทธ์ จันทร์โอชา ใช้อำนาจมาตรา 44 ให้กรมศุลกากรขายไม้ของกลางจำนวน 3.18 แสนท่อน ในจำนวนนี้เป็นไม้พะยูง 1.27 แสนท่อน คิดเป็นมูลค่าตลาดประมาณ 4,000 ล้านบาท เนื่องจากไม้ของกลางทั้งหมดมีจำนวนมาก ไม่มีที่เก็บของกลาง และยังต้องใช้เวลาอีกนานในการดำเนินคดีให้จบ ซึ่งการขายไม้ของกลางจะขายในหน่วยราชการก่อน หากขายไม่หมดก็จะให้เอกชน
นายสมชัย กล่าวว่า กฎหมายของกรมศุลกากรให้อำนาจอธิบดีสั่งขายของกลางเพื่อถือเงินสดแทนในระหว่างการดำเนินทางคดีไม่เสร็จ แต่ติดปัญหามีมติคณะรัฐมนตรี (ครม.) หลายฉบับ ห้ามมีการซื้อขายไม้พะยูง ทำให้ต้องเสนอนายกรัฐมนตรีใช้มาตรการ 44 ซึ่งการขายไม้ของกลางทั้งหมดจะทำให้รายได้รัฐบาลเพิ่มขึ้นหลายพันล้านบาท
ภาพประกอบข่าว